SL Uradni list Evropske unije C 42/16

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 42/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„LIMONE DI ROCCA IMPERIALE“

ES št.: IT-PGI-0105-01152-04.09.2013

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje —  dokazilo o poreklu — ☒ metoda pridobivanja —  povezanost —  označevanje —  nacionalne zahteve —  drugo (navedite)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Opis proizvoda

Vrednost, ki se nanaša na kislost soka, je bila spremenjena z manj kot 5 % na 4,5 % ali več (4,5 g citronske kisline/100 ml). Spremembo upravičujejo rezultati študije, ki sta jo leta 2012 izvedla Konzorcij za promocijo proizvoda Limone di Rocca Imperiale PGI (Consorzio di Valorizzazione del Limone IGP di Rocca Imperiale) in Regionalna agencija za razvoj in storitve v kmetijstvu (Agenzia Regionale per lo Sviluppo e Servizi in Agricoltura, ARSSA). Študija je zajemala večje število vzorcev, odvzetih v daljšem časovnem obdobju, v primerjavi s študijo, ki je bila izvedena leta 2007 in na podlagi katere je bila določena sedanja referenčna vrednost (kislost < 5 %). Analitični rezultati študije iz leta 2012 so razkrili variabilnost parametra kislosti, katere vzrok je več okoljskih in proizvodnih dejavnikov (temperature in količina padavin, stanje tal, fiziološki in hranilni dejavniki itd.), ki v prejšnji študiji niso bili upoštevani. Vrednost, navedeno v specifikaciji proizvoda, je treba zato ustrezno spremeniti.

Metoda pridobivanja

Štelo se je za primerno, da se navodila glede sadilne razdalje nadomestijo z enotno omejitvijo največje gostote 700 rastlin na hektar brez razlikovanja med novimi in obstoječimi plantažami. Sprememba je skladna z razvojem v sektorju gojenja limon in uporabo novih, manj robustnih podlag, s katerimi se po pojavu težav, ki jih je povzročil virus Citrus tristeza, postopno zamenjujejo podlage grenke pomaranče. Poleg tega bo ukinitev omejitev v zvezi s sadilnimi razdaljami pridelovalcem omogočila, da v okviru zgoraj navedene omejitve največje gostote uvedejo sadilne razdalje, ki so najprimernejše za stanje tal in obdelovalno opremo na njihovih plantažah.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„LIMONE DI ROCCA IMPERIALE“

ES št.: IT-PGI-0105-01152-04.09.2013

ZGO ( X ) ZOP ( )

1. Ime

„Limone di Rocca Imperiale“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6: sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Zaščitena geografska označba „Limone di Rocca Imperiale“ vključuje sadeže, ki izvirajo iz kultivarjev skupine Femminello botanične vrste Citrus Limon Burm. Ti sadeži so v regiji poznani pod imenom „Limone di Rocca Imperiale“.

Sadeži „Limone di Rocca Imperiale“ imajo ob sprostitvi na trg te značilnosti:

— barva lupine je med svetlo zeleno in rumeno,

— oblika: med elipsasto-podolgovato in kroglasto,

— mere: od srednje do velike velikosti, s premerom, ki ni manjši od 53 mm,

— teža: najmanj 100 g,

— epikarp: bogat z eteričnimi olji, močna in intenzivna aroma in vonj z vsebnostjo limonena, višjo od 70 % (del vseh terpenskih ogljikovodikov),

— pulpa: citronasto rumene barve, skoraj brez pečk,

— sok je citronasto rumene barve, z donosom 30 % ali več in kislostjo 4,5 % ali več (4,5 g citronske kisline/100 ml).

Ime ZGO „Limone di Rocca Imperiale“ lahko dobijo samo limone iz tržnih razredov „Extra“, „I“ in „II“.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Vsi postopki gojenja in obiranja sadeža „Limone di Rocca Imperiale“ morajo potekati na opredeljenem geografskem območju.

3.6 Posebna pravila za rezanje, ribanje, pakiranje itn.

Sadeži, ki se jih ne da na trg takoj po obiranju, se lahko shranjujejo na nizki temperaturi, ki ne presega 11 °C. Pakiranje ne sme potekati več kot 60 dni po obiranju.

3.7 Posebna pravila za označevanje

Na etiketi embalaže se z jasnimi in čitljivimi tiskanimi črkami obvezno navede naslednje:

— označba „Limone di Rocca Imperiale“ s črkami, večjimi od črk za druge navedbe na označbi,

— spodaj prikazani logotip,

— znak Evropske unije,

— pripadajoči tržni razred („Extra“, „I“ ali „II“).

4. Kratka opredelitev geografskega območja

Območje proizvodnje sadeža „Limone di Rocca Imperiale“ obsega upravno ozemlje občine Rocca Imperiale.

5. Povezanost z geografskim območjem

5.1 Posebnosti geografskega območja

Čeprav je občina Rocca Imperiale na sredozemskem podnebnem območju, ima zaradi značilno oblikovanega površja posebno mikroklimo, ugodno za gojenje in rast sadeža. Na zahodu, severu in jugu jo pred tramontano ščiti hribovje, z jugozahoda pa je čutiti blažilne morske vplive. Naravno okolje občine omogoča zelo ugoden razvoj kvalitativnih značilnosti proizvoda. Oskrbo z vodo, ki je pri gojenju limon omejevalen dejavnik, v regiji zagotavljajo dobro razporejene povprečne letne padavine v višini približno 600 mm, zlasti jeseni in pozimi ter zmerno spomladi, na začetku pridelovalnega ciklusa. Nato je treba kulturo namakati, pri čemer razpoložljiva voda izvira iz voda masiva Pollino in v manjši meri iz hudournikov, ki se pojavljajo v zimskem obdobju.

5.2 Posebnosti proizvoda

Posebni značilnosti, zaradi katerih je sadež „Limone di Rocca Imperiale“ zaslovel, sta donos soka, višji od 30 %, in vsebnost limonena, višja od 70 %. Skupaj z drugimi aromatičnimi sestavinami dajeta sadežu močan in intenziven vonj ter oblikujeta njegovo identiteto „Limone di Rocca Imperiale“ na lokalnih, regionalnih in nacionalnih trgih.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Od začetka 80. let prejšnjega stoletja so bili na območju proizvodnje prirejeni številni praznični dogodki z degustacijami značilnih lokalnih proizvodov in jedi iz sadeža „Limone di Rocca Imperiale“. O močni navzočnosti proizvoda na območju in njegovem slovesu priča uporaba sadeža „Limone di Rocca Imperiale“ v tradicionalni kuhinji, v kateri se lupina, bogata z eteričnimi olji, in sok uporabljata za okrepitev arome in okusa jedi ter dajeta poseben pečat jedem. Dogodek „Sagra dei Limoni di Rocca Imperiale“, ki dokazuje živost tradicije, globoko ukoreninjene na ozemlju, in poteka v prvih dveh tednih avgusta v istoimenski vasi, že nekaj let ponuja najbolj znano priložnost za degustacijo proizvoda. Obstojen in intenziven vonj sadežev potrošnikom omogoča povezavo proizvoda z ozemljem Rocca Imperiale. Ti se tako navadijo na njegovo razlikovanje in mu dajejo prednost pred drugimi proizvodi. Poleg tega na skoraj vseh svetniških praznikih, sejmih in drugih folklornih prireditvah velja lokalna navada okraševanja stojnic z limonami iz občine Rocca Imperiale v košarah ali posebnih postavitvah.

Sadež „Limone di Rocca Imperiale“ je na seznamu tradicionalnih kmetijsko-živilskih proizvodov Ministrstva za kmetijsko, prehrambno in gozdarsko politiko od leta 2006, ustaljena raba imena „Limone di Rocca Imperiale“ pa je priznana že več kot 25 let. Ime se pogosto uporablja za označevanje zadevnega proizvoda tudi v sosednjih regijah, kar dokazujejo trgovski dokumenti in prevozne listine regionalnih podjetij, župnijski dokumenti in srečanja, ki jih prirejajo kmetijska poklicna združenja. Na koncu je treba opozoriti, da je gojenje sadeža „Limone di Rocca Imperiale“ danes zelo zanimiv dejavnik kmetijske pokrajine Alto Jonio Cosentino. Zemljišča občine Rocca Imperiale, na katerih raste kultura, se namreč imenujejo „Giardini dei limoni di Rocca Imperiale“ (vrtovi citronovcev iz občine Rocca Imperiale).

Kulturna, gospodarska in krajinska povezava, ki sadež „Limone di Rocca Imperiale“ povezuje z lokalnimi razmerami, je torej posebej tesna.

Sklic na objavo specifikacije

(Člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za priznanje označbe „Limone di Rocca Imperiale“ kot zaščitene geografske označbe v Uradnem listu Italijanske republike št. 165 z dne 16. julija 2013.

Celotno besedilo proizvodne specifikacije je na voljo na spletnem mestu

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.